### Beslutninger

Borgmesteren og rådmanden for Magistratsafdelingen for Sociale Forhold og Beskæftigelse besvarede forespørgslen i byrådets møde den 13. august 2025.

###

FORESPØRGSEL FRA KF, SF, V, [adresse], LA, DD, M OG EL

Baggrund: [adresse] implementering af relationel velfærd har mødt betydelige udfordringer. Den store organisatoriske omstilling, som begyndte i foråret 2023, har medført øget sygefravær, høj medarbejder- og lederudskiftning samt arbejdsmiljøproblemer. Det har resulteret i flere påbud fra Arbejdstilsynet, som beskrevet i lokale medier. Disse påbud giver anledning til alvorlig bekymring for både medarbejdernes trivsel og borgernes adgang til den lovpligtige hjælp. Det er alvorligt, når dele af forvaltningen får påbud for arbejdsmiljøforhold, der berører vores mest sårbare børn og familier.

Bekymringen rækker dog længere tilbage end den nuværende rådmands embedsperiode. Udfordringerne med arbejdsmiljø, sygefravær og personaleudskiftning har stået på gennem en længere periode. Derfor rejser vi spørgsmålet om, i hvilket omfang problemerne var kendt allerede under den tidligere rådmand, nuværende borgmester Steven Poulsen (S), og hvordan de blev håndteret. Det er vigtigt at få belyst, om der blev reageret tilstrækkeligt og i tide, da tegnene på mistrivsel og udfordringer med det generelle arbejdsmiljø begyndte at vise sig.

Ritt Friis (S) har i lokale medier udtalt, at problemerne er opstået "undervejs", hvilket understøtter billedet af, at dette er en længerevarende problematik. Hun har desuden givet udtryk for, at hun ønsker at tage ansvar for at finde løsninger fremadrettet. Det hilser vi velkomment, men det efterlader os også med spørgsmålet: Er det hensigtsmæssigt at fortsætte ad samme spor med den nuværende implementering af relationel velfærd – eller bør vi revurdere, om tilgangen har de ønskede effekter, både for medarbejdere og for de borgere, vi har et særligt ansvar for?

På den baggrund fremsætter ovenstående partier denne forespørgsel til besvarelse i byrådssalen. Spørgsmål til besvarelse af borgmesteren og rådmanden:

Spørgsmål til Borgmester Steven Poulsen om opstarten af Relationel Velfærd

1. Relationel velfærd blev udrullet i et meget højt tempo – som et resultat af en politisk beslutning, du traf som daværende rådmand for Sociale forhold og Beskæftigelse. Hvorfor valgte du at gennemføre planen så hurtigt, når både medarbejdere og faglige organisationer advarede imod netop hastigheden? Hvornår blev du første gang klar over at det gav store udfordring og mistrivsel for medarbejderne?

2. Var du som øverste politisk ansvarlig klar over, at både frontlinjemedarbejdere og faglige organisationer tidligt advarede om, at en hurtig udrulning kunne føre til svækket faglighed, forringet arbejdsmiljø og potentielt true borgernes retssikkerhed? -hvor valgte du at ignorere de mange advarsler og hvorfor lyttede du ikke til de faresignaler der blev sendt fra medarbejderne?

3. I hvilken grad spillede ønsket om økonomiske besparelser en rolle i beslutningen om at udrulle relationel velfærd så hurtigt? Var det hensynet til økonomi, der vejede tungere end de faglige advarsler og behovet for en forsvarlig implementering? Jf. notat til byrådet 31. maj 2023: ”med udrulning følger dermed også en forventning om økonomiske besparelse, som har betydning for den hastighed, som relationel velfærd udrulles med” havde du kendskab til at planen "relationel velfærd" også kunne have fatale konsekvenser for de meget sårbare børn og familier? Hvor mange sager har du haft kendskab til, som kan have haft negative konsekvenser for børn og familier, på din vagt som Social og beskæftigelse rådmand?

4. Hvorfor valgte du som ansvarlig rådmand ikke at ændre kurs og tilpasse planen "relationel velfærd" når du havde kendskab til at planen skabte mistrivsel blandt medarbejderne og der samtidig, var stor risiko for at sårbare børn og familier kunne komme i klemme og lide stor overlast?

5. Hvor stor en besparelse forventede du som rådmand at Social Forhold og beskæftigelse, at kunne spare ved at implementerer planen "relationel velfærd?

Spørgsmål til Rådmand Sophie Jørgensen om aktuelle situation i Børn, Familie og Fællesskaber (BFF)

1. Hvilke konkrete initiativer har du som rådmand taget for at bremse det stigende sygefravær og den høje personaleudskiftning blandt både medarbejdere og ledere – og hvorfor har de tiltag ikke haft den ønskede effekt?

2. Hvordan kan du sikre, at sårbare børn og familier stadig får den nødvendige hjælp, når arbejdstilsynet advarer om, at den nuværende situation kan føre til lovbrud og fejlskøn?

3. Hvordan vil du sikre den faglige kvalitet i indsatsen for sårbare børn og familier, når omstillingen til en generalistmodel risikerer at udvande den specialiserede viden, som tidligere har været en styrke i området?

4. Hvordan vil du realisere målet om øget nærhed og kvalitet i indsatsen, når området samtidig er underlagt et stramt forbrugs- og ansættelsesstop – og giver det overhovedet mening at gennemføre en så omfattende omstilling under de nuværende økonomiske vilkår?

5. Hvilke konkrete skridt vil du som rådmand tage her og nu for at rette op på den alvorlige situation i "Børn, Familier og Fællesskaber" – både i forhold til arbejdsmiljøet og den hjælp, sårbare børn og familier har krav på?